આજે આપણે જેને નાટક કહીએ છીએ એ આકસ્મિક રીતે બની ગયેલ ભજવણીનું કોઈ સ્વરૂપ નથી. કોઈ પણ નાટકને ઊંડાણથી વાંચવા, લખવા, ભજવવા, સમજવા કે માણવા માટે કદાચ કોઈ નાટ્યશાસ્ત્ર ન વાંચ્યાં હોય તો પણ આપણી આસપાસના જગતને જોવા માટે કોઈ વિધિસરની તાલીમની જરૂર નથી. નાટક બનવા માટેનો કાચો માલ- રૉ મટીરિયલ- કોઈ શાસ્ત્રમાં શોધવાને બદલે જીવનના જુદા જુદા તબક્કાનું નિરીક્ષણ કરવા જેવું છે. આ નિરીક્ષણ આમ તો જાણ્યેઅજાણ્યે થતું જ રહેતું હોય છે. આપણે જન્મ્યા ત્યારથી આપણને મળેલું વાતાવરણ અને અનુભવો આપણાં જ્ઞાત-અજ્ઞાત મન પર નિશ્ચિત અસરો પાડતાં જ રહે છે.